आईपीएलको अक्सनमा बिकेनन् सन्दीप
भारतको चेन्नईमा बिहीबार गरिएको इन्डियन प्रिमियर लिग (आईपीएल)को मिनी अक्सनमा नेपाली क्रिकेटर सन्दीप लामिछानेले भाउ पाउन असफल भएका छन् ।
काठमाडौँ — भारतको चेन्नईमा बिहीबार गरिएको इन्डियन प्रिमियर लिग (आईपीएल)को मिनी अक्सनमा नेपाली क्रिकेटर सन्दीप लामिछानेले भाउ पाउन असफल भएका छन् ।दिल्ली क्यापिटलसले यस सिजनका लागि रिलिज गरेपछि सन्दीप लामिछाने पनि अक्सनमा आएका थिए ।नेपाली ग्लोबल स्टार सन्दीप लामिछानेले अक्सनमा भाउ पाउँछन् कि पाउँदैनन् भन्नेमा धेरै नेपालीको चासो थियो । सन्दीप विश्वकै सबैभन्दा धनी र ग्ल्यामर्सपूर्ण आईपीएल खेल्ने पहिलो नेपाली खेलाडी हुन् । उनले तीन सिजन दिल्ली क्यापिटल्सबाट खेलेका थिए । दिल्लीले यस सिजन रिलिज गरिदिएपछि सन्दीप अक्सनमा गएका थिए ।अक्सनमा सन्दीपसहित विनोद भण्डारी, करण केसी, सोमपाल कामी, कुशल मल्ल, शरद भेषावकर, अविनाश बोहरा, दीपेन्द्रसिंह ऐरी गरी ८ खेलाडीले नेपाल क्रिकेट संघ (क्यान) मार्फत आवेदन दिएका थिए । त्यसमा सन्दीपमात्र अन्तिम अक्सनलाई छानिएका थिए ।आवेदन दिएका १ हजार ९७ बाट छाँटेर २ सय ९२ खेलाडीलाई अक्सनमा लगिँदै छ । 